R300 miljard se waarde deur Prosus geskep | Netwerk24
Deur Hanlie Stadler 11 September 2019 17:42
Nagenoeg R300 miljard se waarde is Woensdag geskep deurdat Naspers 25% van sy markwaarde as Prosus ontknoop het.
Die Prosus-handelsmerk.
Dis die verskil tussen Naspers se markwaarde Dinsdag met die sluiting van die JSE en die gesamentlike markwaarde van Naspers en Prosus Woensdag. Dis selfs al het Naspers se aandeel met 32% geval grootliks omdat ’n kwart van sy markwaarde na Prosus verskuif het – ’n daling wat wel vooraf verwag is.
Prosus het nou daarin geslaag om iets reg te kry wat batebestuurders nou al jare lank warm onder die kraag het: Om Naspers se 32%-belang in die Chinese internetreus Tencent te weerspieël, plus nog ’n bietjie meer waarde.
Naspers se aandeelprys het die afgelope jare nie eens dié belang weerspieël nie; die aandeel is beskou as tot 40% ondergewaardeer gegrond op die som van Naspers te onderliggende maatskappye.
Prosus is die nuwe maatskappy wat Naspers Woensdag op die Euronext Amsterdam genoteer het, met ’n sekondêre notering op die JSE. Benewens die Tencent-belang, huisves dit onder meer OLX, Avito, Swiggy, PayU en Letgo, ’n kombinasie van ondernemings in e-handel, betaling, kosaflewering, geklassifiseerde advertensies en sosialemediaplatforms wêreldwyd.
Prosus het verras met ’n noteringsprrys van €76 in Amsterdam en R1 238,50 op die JSE. Dit het die dag eindelik effens laer gesluit op onderskeidelik €74,44 en R1 202,65. Naspers het van R3 522,82 Dinsdag tot R2 465 Woensdag geval.
Die waarde van die belegging van gewone aandeelhouers wat die verstekopsie kies, naamlik om een Prosus-aandeel te ontvang vir elke Naspers-aandeel wat hulle besit, sal teen Woensdag 4,1% meer wees as Dinsdag.
Dié wat egter kies om nagenoeg 37% van ’n Naspers-aandeel ekstra te ontvang, sal 4,2% armer daaraan toe wees, en dus meer as 8% armer as iemand wat die verstekopsie kies
Aandeelhouers het tot Vrydag 12:00 as hulle die Naspers-opsie wil kies.
Wat oor die volgende agt uur, of paar dae of weke gebeur, maak nie saak nie. Wat regtig saakmaak, is watter waarde ons skep en die ondernemings wat ons bou.
Dié berekeninge sluit nie die kapitaalwinsbelasting in wat onmiddellik betaalbaar gaan wees indien die Prosus-aandeel aanvaar word nie. Volgens berekeninge wat Anchor Capital gedoen het, kan enigeen met 34 of meer Naspers-aandele besit, kapitaalwinsbelasting verwag indien die finale verwysingsprys vir Prosus in die omgewing van R1 200 is.
Die finale verwysingsprys gaan na verwagting Maandag vasgepen word.
Aandeelhouers wat die Naspers-opsie vat, gaan ook uiteindelik kapitaalwinsbelasting betaal, maar eers wanneer hulle Naspers-aandele verkoop.
Die belangriker vraag is egter vir die meeste batebestuurders wat die toekomspotensiaal van onderskeidelik Prosus teenoor Naspers se aandeel is.
Karin Richards, ’n onafhanklike makelaar, sê op Twitter dit lyk asof die waarde vir aandeelhouers in Prosus gaan lê, gegewe dat die waarde van ’n Naspers- en Prosus-aandeel saam nou meer is as Dinsdag se sluitingstydprys.
David Shapiro van Sasfin sê ook op Twitter dat daar die ontknoping ’n “oefening in waardeskepping” was, maar hy waarsku daar is nog “so baie bewegende dele”.
Basil Sgourdos, finansiële hoof van Naspers en Prosus (wat dieselfde bestuur en direksie het), het Woensdagoggend in ’n telekonferensie met joernaliste gesê: “Wat oor die volgende agt uur, of paar dae of weke gebeur, maak nie saak nie. Wat regtig saakmaak, is watter waarde ons skep en die ondernemings wat ons bou.”
Sgourdos het Prosus en Naspers gaan proaktief bly om waarde te skep. Naspers gaan uiteindelik minstens 73% van Prosus behou.
Die notering gaan Naspers se gewig op die JSE skerp laat daal – juis een van die doelwitte van die notering. Batebestuurders verskil oor die invloed en dit sal eers later in September in indekse weerspieël word. Dit kan die maatskappy se gewig op die JSE se indeks van alle aandele tot sowat 15% daal, teenoor 21% tans, het Peter Takaendesa van Mergence Investments in Kaapstad vroeër gesê, en Naspers se gewig in die aandeelhouersgeweegde top-40-indeks (Swix) kan van 25% tot sowat 18% daal.
Sake is ’n publikasie van Media24, ’n filiaal van Naspers.
Meer oor: Prosus | Naspers | Media24 | Tegnologie | Notering | Internet | E-Handel
Naspers: Net 2 dae voor Prosus se notering